Document ID: 32006D0633

KOMISSION PÄÄTÖS,
tehty 15 päivänä syyskuuta 2006,
päätöksen 2005/393/EY muuttamisesta niiltä osin kuin se koskee lampaan bluetongue-tautiin liittyviä rajoitusvyöhykkeitä
(tiedoksiannettu numerolla K(2006) 4132)
(ETA:n kannalta merkityksellinen teksti)
(2006/633/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lampaan bluetongue-taudin torjunta- ja hävittämistoimenpiteitä koskevista erityissäännöksistä 20 päivänä marraskuuta 2000 annetun neuvoston direktiivin 2000/75/EY (1) ja erityisesti sen 6 artiklan 1 kohdan toisen alakohdan, 8 artiklan 2 kohdan d alakohdan ja 3 kohdan, 9 artiklan 1 kohdan c alakohdan ja 19 artiklan kolmannen kohdan,
sekä katsoo seuraavaa:
(1)
Direktiivissä 2000/75/EY vahvistetaan säännöt bluetongue-taudin valvomiseksi ja toimenpiteet sen torjumiseksi yhteisössä; toimenpiteisiin kuuluvat muun muassa suoja- ja valvontavyöhykkeiden perustaminen ja kielto siirtää eläimiä näiltä vyöhykkeiltä.
(2)
Lampaan bluetongue-tautiin liittyvistä suoja- ja valvontavyöhykkeistä sekä näiltä vyöhykkeiltä ja niiden kautta tapahtuviin siirtoihin sovellettavista edellytyksistä 23 päivänä toukokuuta 2005 tehdyssä komission päätöksessä 2005/393/EY (2) säädetään niiden yleisten maantieteellisten alueiden rajaamisesta, joille jäsenvaltioiden on perustettava bluetongue-taudin osalta suoja- ja valvontavyöhykkeitä, jäljempänä ’rajoitusvyöhykkeet’.
(3)
Alankomaiden, Saksan ja Belgian toimivaltaisten viranomaisten ilmoitettua komissiolle bluetongue-taudin puhkeamisesta komissio muutti päätöksellä 2006/591/EY päätöstä 2005/393/EY niiltä osin kuin se koskee lampaan bluetongue-tautiin liittyviä rajoitusvyöhykkeitä.
(4)
Ranska ja Saksa ilmoittivat komissiolle 31 päivänä elokuuta ja 5 päivänä syyskuuta 2006 uusista vahvistetuista bluetongue-tapauksista. Päätöstä 2005/393/EY olisi uusien tautitapausten vuoksi muutettava, jotta voitaisiin muuttaa rajoitusvyöhykettä, johon taudin esiintymisalue sisältyy.
(5)
Kun otetaan huomioon niiden jäsenvaltioiden, joissa tautia esiintyy, toimenpiteet taudin leviämisen estämiseksi, olisi sallittava taudille alttiiden eläinten siirrot valvontavyöhykkeelle toimivaltaisten viranomaisten valvonnassa.
(6)
Alankomaiden toimivaltaisen viranomaisen pyynnöstä olisi tehtävä pieniä muutoksia Alankomaita koskevan rajoitusvyöhykkeen rajaamiseen.
(7)
Taudin edelleen leviämisen estämiseksi tätä päätöstä olisi sovellettava kiireellisesti.
(8)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 2005/393/EY seuraavasti:
1)
Korvataan 2 artikla seuraavasti:
”2 artikla
Rajoitusvyöhykkeiden rajaaminen
Rajoitusvyöhykkeet on rajattava vyöhykkeiden A, B, C, D, E ja F osalta liitteessä I luetelluille yleisille maantieteellisille alueille.
Poikkeuksia näiltä rajoitusvyöhykkeiltä poistumista koskevaan kieltoon voidaan myöntää ainoastaan 3, 4, 5 ja 6 artiklan mukaisesti.
Rajoitusvyöhykkeen E osalta märehtijälajeihin kuuluvien elävien eläinten siirtoihin Espanjan ja Portugalin välillä edellytetään toimivaltaisten viranomaisten kahdenvälisen sopimuksen pohjalta myöntämää lupaa.
Rajoitusvyöhykkeen F osalta sallitaan bluetongue-taudille alttiisiin lajeihin kuuluvien elävien eläinten sekä niiden siemennesteen, munasolujen ja alkioiden siirrot vyöhykkeen sisällä. Niissä jäsenvaltioissa, joissa on vahvistettu valvontavyöhyke, siirrot valvontavyöhykkeelle saa toteuttaa vasta, kun määräpaikan toimivaltainen viranomainen on hyväksynyt ne.
Tätä päätöstä ei sovelleta ennen 1 päivää toukokuuta 2006 kerättyjen tai tuotettujen siemennesteen, munasolujen ja alkioiden siirtoon.”
2)
Korvataan 2 a artikla seuraavasti:
”2 a artikla
Poikkeus siirtokieltoon 20 kilometrin vyöhykkeellä
Poiketen siitä, mitä direktiivin 2000/75/EY 6 artiklan 1 kohdan c alakohdassa säädetään, seuraavat eläimet vapautetaan siirtokiellosta 20 kilometrin vyöhykkeellä:
-
välittömästi teurastettaviksi tarkoitetut eläimet sillä edellytyksellä, että tätä varten on saatu toimivaltaisen eläinlääkintäviranomaisen hyväksyntä,
-
eläimet, jotka on tarkoitus siirtää 20 kilometrin vyöhykkeellä sijaitsevalle tilalle,
-
eläimet, jotka on tarkoitus siirtää rajoitusvyöhykkeellä olevalle tilalle, sillä edellytyksellä, että tätä varten on saatu lähtö- ja määräpaikan toimivaltaisen eläinlääkintäviranomaisen hyväksyntä, ja perustuen tällaisen viranomaisen määrittämiin eläinten terveyttä koskeviin edellytyksiin, joihin olisi kuuluttava ainakin eläinten suojeleminen vektorihyönteisiltä.”
3)
Muutetaan liite I tämän päätöksen liitteen mukaisesti.
2 artikla
Tätä päätöstä sovelletaan sitä päivää seuraavasta päivästä, jona se julkaistaan Euroopan unionin virallisessa lehdessä.
3 artikla
Tämä päätös on osoitettu kaikille jäsenvaltioille.
Tehty Brysselissä 15 päivänä syyskuuta 2006.

Labels: 0
3
8
6
15